রবিবারের ছুটিতে আমরা অভ্যস্ত হয়ে গিয়েছি ছোট থেকেই। কিন্তু সপ্তাহের মধ্যে এই দিনটিই কেন ছুটি ভেবে দেখেছেন? এর পিছনে রয়েছে খ্রিস্টধর্মের প্রভাব। বাইবেল মতে ৬ দিন ধরে পৃথিবী সৃষ্টি করে ঈশ্বর ষষ্ঠ দিনে বিশ্রাম নিয়েছিলেন। 
তাই রবিবারকে বিশ্রামের দিন বলে খ্রিস্টধর্মে গণ্য করা হয়। ওইদিনই চার্চে বিশেষ ‘মাস’ থাকে এবং ধর্মপ্রাণ খ্রিস্টানরা যাতে রবিবার নিয়ম করে চার্চে যেতে পারেন, সেই কারণেই খ্রিস্ট ধর্মাবলম্বী ইওরোপের দেশগুলিতে প্রথম চালু হয় রবিবারের ছুটি। 
আধুনিক যুগের গ্রেগরিয়ান ক্যালেন্ডার খ্রিস্টধর্ম দ্বারা প্রভাবিত। তাই রবিবার দিনটিকেই ছুটির দিন হিসেবে চিহ্নিত করা হয়। ভারত ব্রিটেনের উপনিবেশ ছিল বলেই এদেশে চালু হয় রবিবারের ছুটি। জানা যায়, ১৮৪৩ সাল নাগাদ ব্রিটিশরা ভারতে রবিবারের ছুটি চালু করে। 
কিন্তু মজার বিষয় হল স্বাধীন ভারতে ‘রবিবারের ছুটি’ নিয়ে কোনও নির্দেশনামা কখনও ঘোষণা হয়নি। এমন কোনও সরকারি বিজ্ঞপ্তি কখনও জারি করা হয়নি, যেখানে বলা হয়েছে যে রবিবার এদেশের সরকারি ছুটির দিন। এই বিষয়ে জম্মুর একজন অ্যাক্টিভিস্ট রমন শর্মা একটি আরটিআই বা রাইট টু ইনফরমেশন কেস ফাইল করেন। 
সেখানে তিনি প্রধানমন্ত্রীর দফতরের কাছে জানতে চান যে এই বিষয়ে কোনও নোটিস কখনও জারি করা হয়েছিল কি না। 
উত্তরে ভারত সরকারের ডিপার্টমেন্ট অফ পার্সোনেল অ্যান্ড ট্রেনিংয়ের পক্ষ থেকে জানানো হয় যে এমন কোনও নথি নেই যেখানে রবিবারকে এদেশের সরকারি ছুটি হিসেবে ঘোষণা করা হয়েছে। সেই সঙ্গে ১৯৮৫ সালের ২১ মে ওই ডিপার্টমেন্ট থেকে জারি হওয়া একটি বিজ্ঞপ্তি উদ্ধৃত করা হয়। বিজ্ঞপ্তিতে লেখা ছিল যে ৩ জুন, ১৯৮৫ থেকে সরকারি অফিসগুলিতে সোমবার থেকে শুক্রবার অর্থাৎ সপ্তাহে পাঁচদিন কাজ হবে এবং শনিবার অফিস বন্ধ থাকবে। 
আশ্চর্যজনকভাবে রবিবারের কোনও প্রসঙ্গই ওই বিজ্ঞপ্তিতে তোলা হয়নি। তার অর্থ দাঁড়ায় এই যে রবিবারকে সরাসরি ছুটিও বলা হয়নি আবার অন্যদিকে বলা হয়েছে যে সোমবার থেকে শুক্রবার দফতরের কাজ হবে। 
এমনই এক ধোঁয়াশার মধ্যেই কিন্তু স্বাধীনতার পরে এতগুলি বছর এদেশে ‘রবিবারের ছুটি’ অনেকটা ‘টেকেন ফর গ্রান্টেড’ হয়ে গিয়েছে। তবে স্টেট ব্যাংক অফ ইন্ডিয়ার বহু শাখা রবিবার দিন খোলা থাকে। আবার বিশ্বভারতী বিশ্ববিদ্যালয় একটি সেন্ট্রাল ইউনিভার্সিটি হওয়া সত্ত্বেও রবিবার খোলা থাকে। বিশ্বভারতী বন্ধ থাকে বুধবার। শোনা যায় এই ব্যবস্থাটি স্বয়ং বিশ্বকবির নির্দেশে শুরু হয় যা এখনও বজায় রয়েছে।
পৃথিবীর বহু দেশ রবিবার দিনটি ছুটি হিসেবে গণ্য করে না। বিশেষ করে ইসলামিক দেশগুলিতে বেশিরভাগ ক্ষেত্রেই শুক্রবার ও শনিবার ছুটি থাকে। শুক্রবারের নমাজ ইসলামে খুবই গুরুত্বপূর্ণ তাই ওইদিনটিকে ছুটি দেওয়া হয়। মধ্য প্রাচ্যের দেশগুলিতে রবিবার হল সপ্তাহের প্রথম কাজের দিন।    
সব মিলিয়ে কিন্তু এদেশে রবিবারের ছুটিকে একটি ‘হ্যাবিট হলিডে’ বা ‘অভ্যাস ছুটি’ বলা যায়।